สตง.ลิ้นคับปากทายท้าวิชามาร

ผู้ว่า สตง.การันตี “อโลฮา ฮาวาย” การเดินทางไปประชุมรัฐมนตรีกลาโหมอาเซียน และสหรัฐฯ อย่างไม่เป็นทางการ (ASEAN-US Defense Informal Meeting) ของ พล.อ.ประวิตร วงษ์สุวรรณ และคณะ ว่าไม่มีทุจริต ไม่ได้เกิดความเสียหายต่องบประมาณแผ่นดิน ค่าใช้จ่ายไม่มีอะไรเกินความเหมาะสม
10 ต.ค. 2559

ใบตองแห้ง
 
ผู้ว่า สตง.การันตี “อโลฮา ฮาวาย” การเดินทางไปประชุมรัฐมนตรีกลาโหมอาเซียน และสหรัฐฯ อย่างไม่เป็นทางการ (ASEAN-US Defense Informal Meeting) ของ พล.อ.ประวิตร วงษ์สุวรรณ และคณะ ว่าไม่มีทุจริต ไม่ได้เกิดความเสียหายต่องบประมาณแผ่นดิน ค่าใช้จ่ายไม่มีอะไรเกินความเหมาะสม
ท่านยอมรับว่ามีการเสิร์ฟไข่ปลาคาเวียร์ ผู้โดยสาร 9 คน ที่นั่งชั้นเฟิร์สต์คลาส แต่เป็นมาตรฐานการบริการของสายการบิน ถึงไม่กินก็คิดตังค์ โดยอธิบายให้ประชาชนผู้เสียภาษีฟังว่าเหมือนนั่งรถ บ.ข.ส.แล้วเสิร์ฟน้ำ ถึงไม่กิน ก็ไม่สามารถลดค่าตั๋วได้
เอาเถอะครับ พูดยังไงก็ได้ คาร์เวียร์ไม่ใช่ประเด็นสำคัญ คำถามอยู่ที่ทำไมต้องเช่าเหมาลำต่างหาก
ท่านผู้ว่าบอกไปกันตั้ง 38 คน ถึงไม่เช่าเหมาลำ ระดับวีไอพีก็ต้อง 5-6 แสนบาทต่อคน ฉะนั้นเอา 38 คูณ ก็เกือบ 20 ล้านอยู่แล้ว แต่เอ๊ะ ตะกี้ท่านบอกเองว่านั่งเฟิร์สต์คลาสแค่ 9 คน ถึงไม่เผยรายชื่อ แต่คาดว่าอีก 29 คนระดับรองลงมา ซึ่งก็น่าจะนั่งชั้นธุรกิจชั้นประหยัด เอา 5-6 แสนบาทคูณหมดได้ไง
ท่านบอกอีกว่า ถ้าไม่เช่าเหมาลำต้องเสียเวลาเดินทาง 16-33 ชั่วโมง ต้องต่อเครื่องบินหลายรอบ แล้วถ้าไม่ใช้สายการบินแห่งชาติคงไม่เหมาะสม เพราะถือเป็นตัวแทนประเทศ ถ้าลงจากเครื่องบินแล้วไม่ใช่การบินไทย ในทางการทูตคงดูไม่ดี
อ้าว แล้วทีท่านนายกฯ ไปประชุม UN เมื่อปี 57 มีคณะแค่ 15 คน ต้องเสียเวลาต่อเครื่องที่ญี่ปุ่น ทำไมคนชื่นชมกันใหญ่ ว่ารู้จักประหยัด ครั้งล่าสุดที่ไป UN ก็นั่งการบินไทยไปแฟรงค์เฟิร์ต แล้วต่อลุฟท์ฮันซ่า ตอนลงเครื่องที่นิวยอร์ค ก็ลงจากลุฟท์ฮันซ่า ไม่เห็นใครว่าดูไม่ดี
เป็นนายกฯ มา 2 ปีกว่า พล.อ.ประยุทธ์ จันทร์โอชา เช่าเหมาลำแค่ 2 ครั้งคือไปประชุมที่อิตาลี กับไปรัสเซีย ซึ่งได้รับเชิญให้ไปเยือน “อย่างเป็นทางการ”
โพลล์บางสำนักหาว่าข่าวนี้เป็นเกมการเมืองหวังโจมตีนายกฯ ไม่จริงครับ ยิ่งทำให้เห็นว่าท่านประหยัดมัธยัสถ์น่ายกย่องต่างหาก เหมือนข่าว “ฝายแม่ผ่องพรรณ” ชาวบ้านก็เทียบกับการวางตัวของ อ.นราพร จันทร์โอชา
ผู้ว่า สตง.แถลงว่าเหมาะสมอย่างไร ก็ฟังไม่ขึ้นสำหรับคนที่เห็นว่าไม่เหมาะสม ทำไมต้องเช่าเหมาลำ ทำไมต้องไปตั้ง 38 คน จำเป็นอย่างไร แต่กลาโหมก็อ้างความมั่นคงไม่เผยรายชื่อ การบินไทยแจ้งจับเพจ “หยุดดัดจริตประเทศไทย” ข้อหาเผยแพร่ความลับลูกค้า แต่ก็ไม่ได้บอกว่ารายชื่อเท็จ
กรณี พ.ต.ชลรัศมี งาทวีสุข ผู้ประกาศสาวสวยช่อง 5 ก็ยึกยักกันไปมา กว่ากลาโหมจะยอมรับว่าเธอมีชื่อจริง แต่ไม่ได้ไป ชาวบ้านเลยซุบซิบทั่ว เธอเป็นใคร ทุกคนจึงให้ความสำคัญ ทำไมถึงมีใบสั่งให้เว็บข่าวอิศราลบรายงานเรื่องรายได้
สตง.ก็ตกที่นั่งคล้าย ป.ป.ช.ซึ่งตีตกข้อร้องเรียน พล.อ.ปรีชา จันทร์โอชา บรรจุลูกชายเป็นนายทหาร ไม่ผิดกฎหมายเพราะ “ใครๆ ก็ทำกัน” แค่ติงว่ากระทรวงกลาโหมควรออกระเบียบให้รัดกุม
เพราะ “ความเหมาะสม” เป็นเรื่องโลกวัชชะทางสังคมการเมือง ซึ่ง สตง.ป.ป.ช.ตัดสินไม่ได้ ต้องให้สาธารณชนตัดสิน แต่ที่ผ่านมา สตง.ป.ป.ช.ทำตัวเป็นพระเอก เข้าไปตัดสินความเหมาะสมนักการเมือง
โถ อปท.ให้ของขวัญผู้สูงอายุ 100-150 บาท ท่านยังไล่บี้ “คืนเงินแผ่นดิน” แต่ทีไข่ปลาคาร์เวียร์ท่านอธิบายเทียบน้ำเปล่า พูดไม่ผิดครับแต่พูดแล้วลิ้นคับปากเลย